input: A BIZOTTSÁG 191/2013/EU VÉGREHAJTÁSI RENDELETE
  (2013. március 5.)
  A 798/2008/EK, a 119/2009/EK és a 206/2010/EU rendeletnek és a 2000/572/EK határozatnak az állat-egészségügyi bizonyítványmintákban lévő állatjóléti igazolás tekintetében történő módosításáról
  (EGT-vonatkozású szöveg)
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 9. cikke (4) bekezdésének b) pontjára,
  mivel:
  (1)
  A 798/2008/EK bizottsági rendelet (2) megállapítja azon harmadik országok, területek, övezetek és területi egységek jegyzékét, ahonnan baromfi és baromfitermékek hozhatók be az Unióba és átszállíthatók az Unión, valamint meghatározza az állat-egészségügyi bizonyítványra vonatkozó követelményeket.
  (2)
  A 119/2009/EK bizottsági rendelet (3) meghatározza a nyúlfélék családjába tartozó, vadon élő állatok, valamint bizonyos vadon élő szárazföldi emlősök és tenyésztett nyulak húsának az Unióba irányuló behozatalára, illetve az Unió területén történő átszállítására feljogosított harmadik országok és azok részei jegyzékét, valamint az állat-egészségügyi bizonyítványra vonatkozó követelményeket.
  (3)
  A 206/2010/EU bizottsági rendelet (4) követelményeket állapít meg bizonyos, élő állatokat vagy friss húst tartalmazó szállítmányok Unióba való behozatala tekintetében az állat-egészségügyi bizonyítvánnyal kapcsolatban. Megállapítja továbbá azon harmadik országoknak, azok területeinek vagy területeik részeinek jegyzékeit, amelyek eleget tesznek bizonyos kritériumoknak, és ahonnan ezért az Unió területére szállítmányok hozhatók be, valamint követelményeket határoz meg bizonyos, patás állatok friss húsát tartalmazó szállítmányok Unióba való behozatala tekintetében az állat-egészségügyi bizonyítvánnyal kapcsolatban az egyes élő patás állatok Közösségbe történő behozatalára, valamint a Közösségen történő átszállítására vonatkozó állat-egészségügyi szabályok megállapításáról, a 90/426/EGK és 92/65/EGK irányelv módosításáról, valamint a 72/462/EGK irányelv hatályon kívül helyezéséről szóló, 2004. április 26-i 2004/68/EK tanácsi irányelvnek (5) megfelelően.
  (4)
  A 2000/572/EK bizottsági határozat (6) rendelkezik az előkészített húsok harmadik országokból történő behozatalára vonatkozó állat- és közegészségügyi feltételekről és a szükséges állat-egészségügyi bizonyítványról.
  (5)
  Az 1099/2009/EK tanácsi rendelet (7) megállapítja az állatok leölésük során való védelmére irányuló szabályokat, amelyek 2013. január 1-jétől alkalmazandók.
  (6)
  Az említett rendelet 12. cikke megállapítja, hogy a harmadik országból behozott húst kísérő egészségügyi bizonyítványhoz csatolni kell egy olyan tanúsítványt, amely igazolja, hogy sor került legalább a szóban forgó rendelet II. és III. fejezetében megállapítottakkal egyenértékű követelmények betartására.
  (7)
  Az egyértelműség érdekében a 798/2008/EK rendelet I. melléklete 2. részében meghatározott „POU” és „RAT” állat-egészségügyi bizonyítványmintában, a 119/2009/EK rendelet II. mellékletében meghatározott „RM” állat-egészségügyi bizonyítványmintában, a 206/2010/EU rendelet II. mellékletének 2. részében meghatározott „BOV”, „OVI”, „POR”, „EQU” és „SUF” állat-egészségügyi bizonyítványmintában, valamint a 2000/572/EK határozat II. mellékletében meghatározott „MP-PREP” állat-egészségügyi bizonyítványmintában aktualizálni kell az állatjóléttel kapcsolatos nyilatkozatokat.
  (8)
  Az említett nyilatkozatnak szerepelnie kell a 206/2010/EU rendelet II. mellékletének 2. részében meghatározott „RUF” állat-egészségügyi bizonyítványmintában is, hogy a szükséges bizonyítványt csak abban az esetben lehessen kiállítani, ha a háziasított tenyésztett állatokat vágóhídon vágják le, illetve ölik le.
  (9)
  Helyénvaló átmeneti időszakot bevezetni, hogy a harmadik országok alkalmazkodni tudjanak a módosított állat-egészségügyi bizonyítványmintához.
  (10)
  Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
  ELFOGADTA EZT A RENDELETET:
  1. cikk
  A 798/2008/EK rendelet módosításai
  A 798/2008/EK rendelet I. mellékletének 2. részében szereplő „POU” és „RAT” állat-egészségügyi bizonyítványmintában a II.3. pont helyébe a következő szöveg lép:
  „II.3. Állatjóléti igazolás
  Alulírott hatósági állatorvos ezúton igazolom, hogy az e bizonyítvány I. részében ismertetett friss hús olyan állatok húsa, amelyeket levágásuk vagy leölésük előtt és alatt a vágóhídon az uniós jogszabályok vonatkozó rendelkezéseinek megfelelően, és legalább az 1099/2009/EK tanácsi rendelet (8) II. és III. fejezetében meghatározottakkal egyenértékű követelmények betartásával kezeltek.
  2. cikk
  A 119/2009/EK rendelet módosításai
  A 119/2009/EK rendelet II. mellékletében szereplő „RM” állat-egészségügyi bizonyítványmintában az V. pont helyébe a következő szöveg lép:
  „V. ÁLLATJÓLÉTI IGAZOLÁS
  Alulírott hatósági állatorvos ezúton igazolom, hogy az e bizonyítvány I. részében ismertetett friss hús olyan állatok húsa, amelyeket levágásuk vagy leölésük előtt és alatt a vágóhídon az uniós jogszabályok vonatkozó rendelkezéseinek megfelelően, és legalább az 1099/2009/EK tanácsi rendelet (9) II. és III. fejezetében meghatározottakkal egyenértékű követelmények betartásával kezeltek.
  3. cikk
  A 206/2010/EU rendelet módosításai
  A 206/2010/EU rendelet a következőképpen módosul:
  1.
  A II. melléklet 2. részében szereplő „BOV”, „OVI”, „POR”, „EQU” és „SUF” állat-egészségügyi bizonyítványmintában a II.3. pont helyébe a következő szöveg lép:
  „II.3. Állatjóléti igazolás
  Alulírott hatósági állatorvos ezúton igazolom, hogy az e bizonyítvány I. részében ismertetett friss hús olyan állatok húsa, amelyeket levágásuk vagy leölésük előtt és alatt a vágóhídon az uniós jogszabályok vonatkozó rendelkezéseinek megfelelően, és legalább az 1099/2009/EK tanácsi rendelet (10) II. és III. fejezetében meghatározottakkal egyenértékű követelmények betartásával kezeltek.
  2.
  A II. melléklet 2. részében szereplő „RUF” állat-egészségügyi bizonyítványmintában a szöveg a II.2.7. pont után a következő II.3. ponttal egészül ki:
  „(1) II.3. Állatjóléti igazolás
  Amennyiben az e bizonyítvány I. részében ismertetett friss hús olyan állatok húsa, amelyeket vágóhídon vágtak le vagy öltek le, alulírott hatósági állatorvos ezúton igazolom, hogy az állatokat levágásuk vagy leölésük előtt és alatt a vágóhídon az uniós jogszabályok vonatkozó rendelkezéseinek megfelelően, és legalább az 1099/2009/EK tanácsi rendelet (11) II. és III. fejezetében meghatározottakkal egyenértékű követelmények betartásával kezeltek.
  4. cikk
  A 2000/572/EK határozat módosítása
  A 2000/572/EK határozat II. mellékletében szereplő „MP-PREP” állat-egészségügyi bizonyítványmintában a II.3. pont helyébe a következő szöveg lép:
  „II.3. Állatjóléti igazolás
  Alulírott hatósági állatorvos ezúton igazolom, hogy az e bizonyítvány I. részében ismertetett előkészített húsok olyan állatok húsából készültek, amelyeket levágásuk vagy leölésük előtt és alatt a vágóhídon az uniós jogszabályok vonatkozó rendelkezéseinek megfelelően, és legalább az 1099/2009/EK tanácsi rendelet (12) II. és III. fejezetében meghatározottakkal egyenértékű követelmények betartásával kezeltek.
  5. cikk
  Átmeneti rendelkezés
  A 2014. január 31-ig tartó átmeneti időszak alatt az olyan állati eredetű termékek szállítmányai, amelyeket az e rendelet hatálybalépését megelőzően érvényes állat-egészségügyi bizonyítványminta szerint legkésőbb 2013. november 30-án kiállított megfelelő állat-egészségügyi bizonyítvány kísér, továbbra is behozhatók az Unió területére.
  6. cikk
  Hatálybalépés
  Ez a rendelet az Európai Unió Hivatalos Lapjában való kihirdetését követő huszadik napon lép hatályba.
  Ez a rendelet teljes egészében kötelező és közvetlenül alkalmazandó valamennyi tagállamban.
  Kelt Brüsszelben, 2013. március 5-én.